**Mór Városi Önkormányzat Képviselő-testületének**

**271/2013. (XI.27.) Kt.**

**határozata**

**a Móri Települési Értéktár Bizottság létrehozása és Szervezeti és Működési Szabályzata tárgyában**

1. Mór Városi Önkormányzat Képviselő-testülete - a magyar nemzeti értékekről és a hungarikumokról szóló 2012. évi XXX. törvény 3. § (2) bekezdése és a magyar nemzeti értékek és a hungarikumok gondozásáról szóló 114/2013. (IV. 16.) Korm. rendelet 3. §-a alapján 4 fővel létrehozza a Móri Települési Értéktár Bizottságot.

A Móri Települési Értéktár Bizottság tagjainak az alábbi személyeket választja meg:

**Czachesz Gábor alpolgármester**

**Kajos Péterné**

**Ivanics Lászlóné**

**Szakonyiné Beke Mariann**

A bizottság tagjait megbízza, hogy a helyi értéktár összeállítását, a Megyei Értéktárhoz történő aktualizálásokat és egyéb jogszabály által meghatározott feladatokat folyamatosan koordinálják.

2. Mór Városi Önkormányzat Képviselő-testülete - a magyar nemzeti értékek és hungarikumok gondozásáról szóló 114/2013. (IV.16.) Korm. rendelet 3. § (1) bekezdése alapján - a Móri Települési Értéktár Bizottság működésével kapcsolatos eljárási szabályokra vonatkozóan - a határozat mellékletét képező - Szervezeti és Működési Szabályzatát elfogadja.

Határidő:2013. december 31.

Felelős: polgármester (HI)

 Fenyves Péter Dr. Pálla József

 polgármester jegyző

271/2013. (XI.27.) Kt. határozat melléklete

A MÓRI TELEPÜLÉSI ÉRTÉKTÁR BIZOTTSÁG

SZERVEZETI ÉS MŰKÖDÉSI SZABÁLYZATA

Mór Városi Önkormányzat Képviselő-testülete a magyar nemzeti értékekről és a hungarikumokról szóló 2012. évi XXX. törvény (a továbbiakban: Htv) 3. § (1)-(3) bekezdése alapján létrehozza a Móri Települési Értéktárat, megalakítja a Móri Települési Értéktár Bizottságot (a továbbiakban: Bizottság), és az alábbiak szerint megállapítja a Bizottság Szervezeti és Működési Szabályzatát:

**I.**

**ÁLTALÁNOS RENDELKEZÉSEK**

1. A bizottság hivatalos megnevezése: Móri Települési Értéktár Bizottság

2. A bizottság székhelye: 8060, Mór Szent István tér 6.

3. A bizottság létszáma: 4 fő

4. A bizottság tagjainak névsorát Mór Városi Önkormányzat Képviselő-testületének 271/2013. (XI.27.) Kt. határozata tartalmazza.

**II.**

 **A BIZOTTSÁG FELADAT- ÉS HATÁSKÖRE**

A bizottság feladat- és hatáskörét a magyar nemzeti értékekről és a hungarikumokról szóló 2012. évi XXX. törvény, valamint a magyar nemzeti értékek és hungarikumok gondozásáról szóló 114/2013. (IV. 16.) Korm. rendelet tartalmazza.

**III.**

**A BIZOTTSÁG MŰKÖDÉSE**

1. A bizottság a tevékenységét a magyar nemzeti értékekről és a hungarikumokról szóló 2012. évi XXX. törvény, valamint a magyar nemzeti értékek és hungarikumok gondozásáról szóló 114/2013. (IV. 16.) Korm. rendelet, és az e szabályzatban foglaltak szerint végzi.
2. A Bizottság tagjai sorából elnököt választ, melyről egyszerű többséggel dönt.
3. A bizottság üléseit szükség szerint, de legalább évente kétszer (minden év januárjában és júliusában) tartja.
4. A bizottság félévente, legkésőbb a félévet követő hónap utolsó napjáig (január 31. és július 31.) beszámol tevékenységéről Mór Városi Önkormányzat Képviselő­-testületének.
5. A bizottság ülését az elnök hívja össze. A bizottság ülésére az írásbeli meghívót és az előterjesztéseket úgy kell megküldeni, hogy azokat a bizottság tagjai és az ülésre meghívottak az ülést megelőző 3. napon elektronikus úton megkaphassák. Indokolt esetben a bizottság telefonon is összehívható.
6. A bizottság ülésének időpontjáról, napirendjéről a bizottság elnöke a település lakosságát a [www.mor.hu](http://www.mor.hu) honlapon keresztül tájékoztathatja.
7. A napirendi témák előterjesztésének általános formája az írásbeli előterjesztés, de kivételes esetben a napirend szóban is előterjeszthető.
8. A bizottság elnökét akadályoztatása esetén a bizottság valamelyik, az elnök által felkért tagja helyettesíti.

**IV.**

**A BIZOTTSÁG ÜLÉSEI**

1. A bizottság határozatképességéhez a megválasztott bizottsági tagok több, mint a felének a jelenléte szükséges. A határozatképességet a bizottság elnöke állapítja meg.
2. Az ülés megnyitása, a határozatképesség megállapítása után az elnök javaslatot tesz a napirendre, melyet a bizottságnak egyszerű többséggel kell elfogadni.
3. A bizottság elnöke napirendi pontonként megnyitja, vezeti, összefoglalja és lezárja a vitát.
4. A bizottság elnöke napirendi pontonként szavazásra bocsátja a határozati javaslatokat.
5. A tanácskozás rendjének fenntartása érdekében a bizottság elnöke figyelmeztetheti azt a hozzászólót, aki eltér a tárgyalt témától. Eredménytelen figyelmeztetés esetén megvonja tőle a szót, valamint rendre utasíthatja a bizottsági ülésnek azt a résztvevőjét, aki a Bizottsághoz méltatlan, a testület munkáját zavaró magatartást tanúsít.

**V.**

**A BIZOTTSÁG DÖNTÉSHOZATALA**

1. A bizottság döntéseit, állásfoglalásait, javaslatait, véleményét és észrevételeit határozat formájában hozza.
2. A bizottság tagja döntéshozatalkor igennel vagy nemmel szavazhat, illetve tartózkodhat a szavazástól.
3. A bizottság a határozatait nyílt szavazással (kézfelemeléssel), egyszerű többséggel hozza (a döntés meghozatalához a jelenlévő tagok több, mint a felének igen szavazata szükséges.).
4. A határozatokat külön-külön, a naptári év elejétől kezdődően folyamatos sorszámmal és évszámmal kell ellátni feltüntetve a döntéshozatal hónapját, napját és a Móri Települési Értéktár Bizottság Határozat, MTÉBH betűjelzést.
5. Bizottság nyilvántartást vezet a beérkezett, de értéktárba felvételre nem kerülő javaslatokról.

**VI.**

**A BIZOTTSÁG JEGYZŐKÖNYVE**

1. A bizottsági ülésről jegyzőkönyvet kell készíteni, amelynek tartalmaznia kell:
2. az ülés időpontját és helyét,
3. a jelenlévők nevét,
4. a tárgyalt napirendi pontokat,
5. a tanácskozás lényegét,
6. a hozott határozatokat, melyekben rögzíteni kell a bizottság javaslatait, állásfoglalását, véleményét,
7. a szavazás számszerű eredményét és
8. a bizottság elnökének és a jegyzőkönyv vezetőjének aláírását.
9. A jegyzőkönyv mellékletét képezi:
10. a tárgyalt írásbeli előterjesztés,
11. az írásban benyújtott kiegészítés,
12. a jelenléti ív.
13. A Bizottság működésének pénzügyi, tárgyi és technikai feltételeit Mór Városi Önkormányzat, a szervezeti, adminisztrációs feltételeit a Móri Polgármesteri Hivatal biztosítja.

**VII.**

**A BIZOTTSÁGI TAGOK JOGAI ÉS KÖTELEZETTSÉGEI**

1. A bizottsági tagok kötelesek a bizottság munkájában legjobb tudásuk, szakértelmük alapján aktívan részt venni, a bizottság üléséről való távolmaradást előre jelezni.
2. A bizottság tagjai tiszteletdíjban nem részesülnek.

**VIII.**

**ZÁRÓ RENDELKEZÉSEK**

1. Ez a szabályzat 2014. január 1. napján lép hatályba.
2. Jelen szabályzatot Mór Városi Önkormányzat Képviselő-testülete 271/2013. (XI.27.) Kt. határozatával fogadta el.